CELEX: 32021D0926
Language: da
Date: 2021-06-07 00:00:00
Title: Rådets afgørelse (EU) 2021/926 af 7. juni 2021 om den holdning, der skal indtages på Den Europæiske Unions vegne i skriftlige procedurer blandt deltagerne i arrangementet vedrørende offentligt støttede eksportkreditter og blandt deltagerne i sektoraftalen om eksportkreditter til civile fly, for så vidt angår anmodningerne fra Det Forenede Kongerige om at blive deltager heri

9.6.2021   
               
               
                  DA
               
               
                  Den Europæiske Unions Tidende
               
               
                  L 203/12
               
            
         RÅDETS AFGØRELSE (EU) 2021/926
         af 7. juni 2021
         om den holdning, der skal indtages på Den Europæiske Unions vegne i skriftlige procedurer blandt deltagerne i arrangementet vedrørende offentligt støttede eksportkreditter og blandt deltagerne i sektoraftalen om eksportkreditter til civile fly, for så vidt angår anmodningerne fra Det Forenede Kongerige om at blive deltager heri
         RÅDET FOR DEN EUROPÆISKE UNION —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Retningslinjerne i arrangementet vedrørende offentligt støttede eksportkreditter (»arrangementet«), der er udviklet inden for rammerne af Organisationen for Økonomisk Samarbejde og Udvikling (OECD), finder anvendelse i Unionen i medfør af Europa-Parlamentets og Rådets forordning (EU) nr. 1233/2011 (1).
                  
               
                     (2)
                  
                  
                     Deltagerne i arrangementet er Australien, Canada, Den Europæiske Union, Japan, Korea, New Zealand, Norge, Schweiz, Tyrkiet og De Forenede Stater.
                  
               
                     (3)
                  
                  
                     Sektoraftalen om eksportkreditter til civile fly (»SAF«) er indeholdt i bilag III til arrangementet og er uadskilleligt forbundet med arrangementet. SAF finder derfor også anvendelse i Unionen i medfør af forordning (EU) nr. 1233/2011.
                  
               
                     (4)
                  
                  
                     Deltagerne i aftalen er Australien, Brasilien, Canada, Den Europæiske Union, Japan, Korea, New Zealand, Norge, Schweiz og De Forenede Stater.
                  
               
                     (5)
                  
                  
                     Arrangementet, herunder SAF, fastlægger inden for deres respektive anvendelsesområder en ramme for en ordnet og gennemsigtig anvendelse af offentligt støttede eksportkreditter. Det tilstræbes at skabe ensartede konkurrencevilkår i forbindelse med offentligt støttede eksportkreditter for at tilskynde til konkurrence mellem eksportører på grundlag af de eksporterede varers og tjenesteydelsers kvalitet og pris frem for de mest gunstige offentligt støttede finansielle vilkår og betingelser.
                  
               
                     (6)
                  
                  
                     Det Forenede Kongerige Storbritannien og Nordirland (»Det Forenede Kongerige«) udtrådte af Unionen med virkning fra den 1. februar 2020 (2).
                  
               
                     (7)
                  
                  
                     Medlemmer OECD, som ikke deltager i arrangementet, og ikke-OECD-medlemmer kan af de nuværende deltagere opfordres til at blive deltagere, jf. arrangementets artikel 3. En ikkedeltager i SAF kan blive deltager i SAF efter de procedurer, der er fastsat i tillæg I til SAF.
                  
               
                     (8)
                  
                  
                     Ved brev af 28. januar 2021 anmodede Det Forenede Kongerige om, at deltagerne i arrangementet og deltagerne i SAF giver samtykke til, at det bliver deltager i henholdsvis arrangementet og SAF. Deltagerne i arrangementet og deltagerne i SAF skal ved skriftlig procedure træffe afgørelse om disse anmodninger.
                  
               
                     (9)
                  
                  
                     Den holdning, der skal indtages på Unionens vegne med hensyn til den afgørelse, der skal vedtages på mødet med deltagerne i arrangementet, og den holdning, der skal indtages på Unionens vegne med hensyn til den afgørelse, der skal vedtages på mødet med deltagerne i SAF, bør fastlægges, da begge de påtænkte afgørelser vil være bindende for Unionen i medfør af artikel 2 i forordning (EU) nr. 1233/2011 —
                  
               VEDTAGET DENNE AFGØRELSE:
         
            Artikel 1
            
               1.   Den holdning, der ved skriftlig procedure skal indtages på Unionens vegne af deltagerne i arrangementet vedrørende offentligt støttede eksportkreditter, for så vidt angår anmodningen fra Det Forenede Kongerige om at blive deltager i arrangementet, er at støtte anmodningen.
            
            
               2.   Den holdning, der ved skriftlig procedure skal indtages på Unionens vegne af deltagerne i sektoraftalen om eksportkreditter til civile fly, for så vidt angår anmodningen fra Det Forenede Kongerige om at blive deltager i sektoraftalen, er at støtte anmodningen.
            
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 7. juni 2021.
            
               
                  På Rådets vegne
               
               F. VAN DUNEM
               
                  Formand
               
            
         
         
            (1)  Europa-Parlamentets og Rådets forordning (EU) nr. 1233/2011 af 16. november 2011 om anvendelse af visse retningslinjer for offentligt støttede eksportkreditter og om ophævelse af Rådets afgørelse 2001/76/EF og 2001/77/EF (EUT L 326 af 8.12.2011, s. 45).
         
            (2)  Rådets afgørelse (EU) 2020/135 af 30. januar 2020 om indgåelse af aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 1).